เผื่อเหลือ เผื่อขาด เผื่อลงทุน
โดย...จันทร์ฉาย&nbsp; อังศมาพร
14 ต.ค. 2558

โดย...จันทร์ฉาย  อังศมาพร
เวลาได้ยินคำพูดนี้ ทุกคนมักจะคิดถึงว่า ในชีวิตจริงของคนเราควรทำเรื่องนี้ไว้มากน้อยแค่ไหน ผู้เขียนเคยโดนคุณแม่ดุว่าจะเตรียมอะไรเยอะแยะ ไม่ต้องเตรียมไว้ทั้งหมดหรอก แต่พออายุเริ่มเลข 4 ไปเลข 5 ตอนต้น เลยต้องบอกว่าการเตรียมพร้อมเป็นเรื่องสำคัญมากเพราะหากเป็นคนที่ไม่ต้องการพึ่งพาใคร และไม่ชอบจะเอ่ยปากขอให้ใครช่วยเหลือ ยิ่งต้องเตรียมเอาไว้อย่างพอสมควร
เผื่อเหลือ เผื่อขาด
เวลาเราบอกว่าเผื่อเหลือ ผู้เขียนจะหมายถึงว่า พอได้กำหนดไว้ว่ารายจ่ายต่อเดือนที่วงเงินสักเดือนละ 4 หมื่นบาท (อันนี้แล้วแต่แผนของแต่ละท่าน) เพราะได้ทำงบประมาณรายจ่ายต่อเดือนไว้แล้วว่าคงไม่เกินวงเงินนี้ เพราะเผื่อเหลือ สิ่งที่เกิดขึ้นในช่วง 20 กว่าปีของการทำงาน พบว่าบางเดือนพอเหลือก็นำไปลงทุนในกองทุนตราสารหนี้แบบตลาดเงิน เพื่อเผื่อเอาไว้ใช้ภาวะที่ไม่คาดคิดเพราะต้องการสภาพคล่อง เงินก้อนดังกล่าวในอดีตได้ใช้ไปในเรื่องที่ไม่คาดฝันเกิดขึ้น ไม่ว่าจะนำเงินไปช่วยหารกับพี่น้องในการจัดงานศพของคุณย่าเมื่อหลายปีก่อน นำเงินไปจ่ายค่าซ่อมแซมบ้านรื้อศาลาเพราะมันผุพัง นำเงินให้ลูกเรียนพิเศษวาดรูป หรือแม้กระทั่งส่งลูกเรียนซัมเมอร์ต่างประเทศ รวมไปถึงการนำเงินก้อนนี้ไปเป็นพ็อกเกต มันนี่ตอนไปเที่ยวอิตาลีกับครอบครัว สิ่งสำคัญคือ ควรมีวินัยกับตนเองที่จะไม่หยิบเอามาใช้โดยไม่วางแผน และต้องเป็นเงินที่เหลือจากการเก็บออมระยะยาว และการจ่ายค่าเบี้ยประกันทั้งสุขภาพและชีวิตเรียบร้อยแล้ว มีบางปีที่ผู้เขียนนำไปซื้อทองคำไว้ 3 บาท ตอนนั้นทองคำบาทละ 1.2 หมื่นบาท ตอนนี้ทองคำบาทละร่วม 2 หมื่นบาท
เผื่อลงทุน
อันนี้ขอขยาย เวลาเมื่อล่วงเลยมาหลายปี คนที่มีชีวิตคู่ คู่ครองอยากที่จะลงทุนสร้างกิจการอะไรสักอย่างหนึ่ง ช่วงเวลาผ่านไปมีทั้งเศรษฐกิจดีและไม่ดี มีทั้งช่วงที่ต้องลงทุนเพิ่มและภาวะซบเซา มีทั้งต้องการสั่งของแต่ออร์เดอร์ยังเรียกเก็บกับลูกค้าที่ซื้อไปไม่ได้เราควรไปดูในกรุสมบัติเราก่อน
เริ่มจากเงินออมไว้ในออมทรัพย์ กองทุนตลาดเงิน กรมธรรม์ประกันชีวิต ทรัพย์สินที่เป็นทองคำ รวมไปถึงอสังหาริมทรัพย์ที่เราลงทุนเอาไว้ คราวนี้ก็มากำหนดว่าเงินที่ใช้ลงทุนมันไปนานเกินกว่า 1 ปีไหม หากใช่ การถอนเงินออกจากออมทรัพย์หรือกองทุนรวมตลาดเงิน รวมไปถึงกรมธรรม์ที่มีมูลค่าเวนคืนพอสมควร คือ มากกว่า 80 เปอร์เซ็นต์รึเปล่า เมื่อได้คำนวณวงเงินแล้ว แล้ววงเงินไม่พอ ก็ให้ไปดูกรมธรรม์ที่มีอยู่นำไปกู้ดอกเบี้ยอยู่ประมาณ 7 เปอร์เซ็นต์กว่าๆ เหมาะในการทำการค้า ลองคิดดูหากไม่พออีก มีวงเงินที่ธนาคารพาณิชย์ปล่อยกู้โดยใช้หลักทรัพย์ที่มีอยู่ค้ำประกัน และให้วงเงินเบิกเกินบัญชีมาที่อัตราดอกเบี้ย 7.875% คราวนี้หากเป็นท่านเปิดกรุสมบัติไม่มีอะไรให้เอามาต่อยอดทำอย่างไรล่ะ เห็นไหมยามจะใช้หยิบมาใช้ได้ และต้องรู้จักจัดการบริหารการเงินเบื้องต้น ไม่เจอกับตัวก็ไม่เป็นไร พอเจอใครจะช่วยเรา ถ้าเราไม่รู้จักเผื่อเหลือ เผื่อขาดเผื่อลงทุน